#BeeldSê Ná dr. Pieter Mulder se uittrede as leier bly die vraag vir die Vryheidsfront Plus hoe om - Beeld.com | South Africa
#BeeldSê Ná dr. Pieter Mulder se uittrede as leier bly die vraag vir die Vryheidsfront Plus hoe om
Tue, 11/15/2016 - 12:47 by Beeld.com 2 comments share report
Ná dr. Pieter Mulder se uittrede as leier bly die vraag vir die Vryheidsfront Plus hoe om prakties waarde toe te voeg vir dié wat hy wil verteenwoordig. Veral gegewe sy posisionering van kampvegterskap vir minderheidsregte.
Die VF Plus het kort voor 1994 se eerste demokratiese verkiesing onder die leierskap van Constand Viljoen tot stand gekom ná onmin in die Afrikaner Volksfront. Van nege lede in die Nasionale Vergadering en 14 in wetgewers (in sewe pro-vinsies) in 1994 het sy verteenwoordiging nou tot vier (uit 400) NV-lede en drie wetgewer-lede (een elk in die Vrystaat, Gauteng en Noordwes), ofte-wel 0,9% van nasionale kiesersteun en 0,8% van plaaslike steun, gekrimp. Die uitdaging is om as ’n drukgroep ’n verskil deur optrede te bewerkstellig. Sy raadslede behaal wel op plaaslike vlak welslae met dienskwessies deur die manier waarop hulle vir sleutelrolle in plaaslike besture se koalisies beding het.
Die uitdaging bly om genoeg kiesers daarvan te oortuig dat die DA nie die enigste teenvoeter vir die ANC is nie. En dat die VF Plus wel as koalisievennoot en deur sy deelname aan regeringstrukture tog ’n verskil kan maak.
Mulder (65) het in 2001 by Viljoen oorgeneem en die leierspos byna 15 jaar beklee. Met 28 jaar diens was die ervare Mulder amper ’n instelling in die parlement. Dr. Pieter Groenewald (61), wat by hom oorneem, is ook ’n gesoute parlementslid.
Mulder, ’n oudprofessor in kommunikasiekunde, het daarin geslaag dat Suid-Afrikaners wel bewus is van die VF Plus (al ’n familieparty genoem) se bedrywighede. Sy adjunkministerskap (van landbou) onder pres. Jacob Zuma was onder sommige partylede omstrede, maar het hom ’n waardevolle blik op die binnewerking van die grootliks ANC-kabinet gebied.
Zuma kan by Mulder – en by Helen Zille van die DA – oor tydige uittrede as partyleier leer.
Of die VF Plus ’n kans verspeel het deur nie met die oog op die toekoms ’n jonger leier te kies nie, sal die tyd leer. Dit is asof verbeeldingryke charisma – wat ’n bate in die politiek kan wees – meestal in die leierskorps ontbreek.
In ’n demokratiese bestel is daar plek vir elke party, hoe klein ook al, mits hy steun by die stembus kry.
(Beeld se hoofartikel, 15 November)
Vicki J V Vuuren 1 year ago report
Ek dink as die VF oorgaan tot aksie en optree soos Donald Trump gaan hul definitief sterker wees en baie meer steun kry. Suid-Afrika het reëls nodig en hul het nodig om bestuur te word soos n besigheid. Miskien dan sal ons ekonomie beter begin lyk. Suid Afrika het n vegter nodig... Iemand met wyheid en kennis. Ek hoop dat dit wel die geval is en dat daar lig in die donker tonnel van ons is.
Ina Fourie 1 year ago report
Dr Pieter, jou Oupa, Mnr de Wet het vir my in std 3 en 4 klas gegee in Balfour Laerskool. Sy bynaam wa "kierie". Wat n onderwyser was hy nie. Een van die heel beste. Wat n voorreg was dit nie vir ons nie. Enig in sy soort